Sagunt sol·licita al Ministeri de l'Interior l'elevació a Principal de la Caserna de la Guàrdia Civil
04 d’octubre 2024

![](/media/iilctby3/img_1130_c.jpg?width=850&height=566.6666666666666)

El ple ordinari de l’Ajuntament de Sagunt, corresponent a octubre, ha aprovat per unanimitat una moció per a sol·licitar  l’elevació a Principal de la Caserna de la Guàrdia Civil de Sagunt.

El text del document aprovat arreplega dos acords: "Elevar a la instància competent del Ministeri de l'Interior, amb còpia a la Subdelegació del Govern a la província i a la Delegació del Govern a la Comunitat Valenciana, la present moció d'impuls perquè la Caserna de Sagunt siga elevada a Principal i dotada dels mitjans adequats i suficients per a fer front a la situació actual i immediatament futura de la seua demarcació territorial. I traslladar esta moció als restants municipis de la demarcació per si estimen oportú unir-se a esta petició".

Tal com s'especifica en la moció, és important esmentar que la caserna "és la menor unitat de la Guàrdia Civil amb capacitat per a dur a terme les missions encomanades al Cos per la legislació vigent en una demarcació de xicoteta o mitjana entitat de població" i poden tindre la categoria de principal, ordinari o auxiliar.  
  
Esta iniciativa ve motivada pel fet que la caserna de Sagunt, fins i tot sent capçalera de la Companyia, està classificada com a ordinària. I, tal com s'exposa en el text de la moció: "És necessari donar una resposta unificada i adequada a la conflictivitat actual i potencial, prevista a curt i mitjà termini, de les localitats amb predomini urbà, industrial i turístic situades en la demarcació de la Companyia de Sagunt per tindre una entitat i problemàtica homogènia".

Per les seues característiques demogràfiques, socioeconòmiques i de seguretat ciutadana, així com per la seua evolució en el curt i mitjà termini, la Caserna de Sagunt "requerix majors mitjans dels que compta en l'actualitat".

Estes característiques atenen l'increment de la població a Sagunt i la seua comarca per l'augment de segones residències i el turisme. A més, cal destacar la incidència de la construcció de la gigafactoria del grup Volkswagen, que la seua posada en marxa suposarà un gran impacte en ocupacions directes i indirectes. El que causarà un increment tant d'habitants com de trànsit de persones i mercaderies.

*   [](http://www.facebook.com/sharer.php?u=https://aytosagunto.es/va/actualitat/sagunt-sol-licita-al-ministeri-de-l-interior-l-elevació-a-principal-de-la-caserna-de-la-guàrdia-civil/ "Facebook")
*   [](http://twitter.com/share?url=https://aytosagunto.es/va/actualitat/sagunt-sol-licita-al-ministeri-de-l-interior-l-elevació-a-principal-de-la-caserna-de-la-guàrdia-civil/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-sol-licita-al-ministeri-de-l-interior-l-elevació-a-principal-de-la-caserna-de-la-guàrdia-civil/ "Linked In")
*   [](mailto:?body=https://aytosagunto.es/va/actualitat/sagunt-sol-licita-al-ministeri-de-l-interior-l-elevació-a-principal-de-la-caserna-de-la-guàrdia-civil/)